CELEX: 22015D1045
Language: mt
Date: 2014-05-16 00:00:00
Title: Deċiżjoni Nru 1/2014 tal-Kumitat tal-Kummerċ bejn l-UE, il-Kolombja u l-Perù tas-16 ta' Mejju 2014 Adozzjoni tar-Regoli ta' Proċedura tal-Kumitat tal-Kummerċ imsemmi fil-punt (j) tal-Artikolu 13(1) tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra [2015/1045]

1.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 167/69
            
         DEĊIŻJONI Nru 1/2014 TAL-KUMITAT TAL-KUMMERĊ BEJN L-UE, IL-KOLOMBJA U L-PERÙ
   tas-16 ta' Mejju 2014
   Adozzjoni tar-Regoli ta' Proċedura tal-Kumitat tal-Kummerċ imsemmi fil-punt (j) tal-Artikolu 13(1) tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra [2015/1045]
   IL-KUMITAT TAL-KUMMERĊ,
   Wara li kkunsidra l-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (“il-Ftehim”), iffirmat fi Brussell fis-26 ta' Ġunju 2012, u b'mod partikolari l-punt (j) tal-Artikolu 13(1) tiegħu,
   Billi:
   
               (1)
            
            
               Il-Kumitat tal-Kummerċ għandu jadotta r-Regoli ta' Proċedura tiegħu stess u għandu jissorvelja x-xogħol tal-korpi speċjalizzati kollha stabbiliti skont il-Ftehim.
            
         
               (2)
            
            
               Il-Kumitat tal-Kummerċ għandu l-awtorità esklussiva li jevalwa u jadotta deċiżjonijiet kif previst f'dan il-Ftehim dwar kwalunkwe suġġett li jiġi riferit lilu mill-korpi speċjalizzati li twaqqfu skont il-Ftehim,
            
         ADOTTA DIN ID-DEĊIŻJONI:
   
               1.
            
            
               Ir-Regoli ta' Proċedura tal-Kumitat tal-Kummerċ huma stabbiliti kif stipulat fl-Anness.
            
         
               2.
            
            
               Din id-Deċiżjoni għandha tidħol fis-seħħ fis-7 ta' Ottubru 2014
            
         
      Magħmul f'Lima, is-16 ta' Mejju 2014.
      
         
            Għall-Kumitat tal-Kummerċ
         
         
            Il-Ministru tal-Kummerċ, l-Industrija u t-Turiżmu tal-Kolombja
         
         Cecilia ÁLVAREZ-CORREA
      
      
         
            Il-Kummissarju għall-Kummerċ tal-Kummissjoni Ewropea
         
         Karel DE GUCHT
      
      
         
            Il-Ministru għall-Kummerċ Barrani u t-Turiżmu tal-Perù
         
         Blanca Magali SILVA VELARDE-ÁLVAREZ
      
   
   
      ANNESS
      
         IR-REGOLI TA' PROĊEDURA TAL-KUMITAT TAL-KUMMERĊ
      
      Artikolu 1
      Kompożizzjoni u Presidenza
      1.   Il-Kumitat tal-Kummerċ li huwa stabbilit skont l-Artikolu 12 tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda u l-Kolombja u l-Perù, min-naħa l-oħra (“il-Ftehim”), għandu jaqdi d-dmirijiet tiegħu skont l-Artikolu 12 tal-Ftehim u jassumi r-responsabbiltà għall-operat u l-applikazzjoni xierqa tal-Ftehim.
      2.   Kif stipulat fl-Artikolu 12(1) tal-Ftehim, il-Kumitat tal-Kummerċ għandu jkun kompost mir-rappreżentanti tal-Parti tal-UE u mir-rappreżentanti ta' kull Pajjiż Andin firmatarju.
      3.   Il-Kumitat tal-Kummerċ għandu jkun ippresedut b'sistema ta' rotazzjoni għal perjodu ta' sena mill-Ministru tal-Kummerċ, l-Industrija u t-Turiżmu tal-Kolombja, il-Ministru għall-Kummerċ Barrani u t-Turiżmu tal-Perù, jew il-Membru tal-Kummissjoni Ewropea responsabbli għall-Kummerċ. L-ewwel perjodu għandu jibda fid-data tal-ewwel laqgħa tal-Kumitat tal-Kummerċ u jispiċċa fil-31 ta' Diċembru tal-istess sena. Il-President jista' jirranġa li jkun irrappreżentat minn nies innominati rispettivi, kif stipulat fl-Artikolu 12(2) tal-Ftehim.
      4.   Il-Kumitat tal-Kummerċ jista' jiltaqa' f'sessjonijiet fejn il-Parti tal-UE u Pajjiż Andin firmatarju wieħed jipparteċipaw, dwar kwistjonijiet li jirrelataw esklussivament mar-relazzjoni bilaterali tagħhom jew li tkun ġiet riferuta lill-Kumitat tal-Kummerċ wara li tkun ġiet diskussa fi ħdan korp speċjalizzat fejn ħadu sehem biss dawk iż-żewġ Partijiet. Dawn is-sessjonijiet se jkunu kopreseduti mill-Parti tal-UE u l-Pajjiż Andin firmatarju kkonċernat. Il-Pajjiżi Andini firmatarji l-oħra jistgħu jipparteċipaw f'dawn is-sessjonijiet soġġett għall-ftehim minn qabel mill-Parti tal-UE u l-Pajjiż Andin firmatarju kkonċernat.
      5.   Ir-referenza għall-Partijiet f'dawn ir-Regoli ta' Proċedura hija skont id-definizzjoni stipulata fl-Artikolu 6 tal-Ftehim.
      Artikolu 2
      Rappreżentanza
      1.   Parti tgħarraf bil-miktub lill-Partijiet l-oħra bil-lista tal-membri tagħha tal-Kumitat tal-Kummerċ. Il-lista tiġi amministrata mis-Segretarjat tal-Kumitat tal-Kummerċ, kif stipulat fl-Artikolu 6.
      2.   Parti li tixtieq tiġi rrappreżentata minn rappreżentant alternattiv tgħarraf lill-Partijiet l-oħra bl-isem tar-rappreżentant alternattiv tagħha qabel il-laqgħa fejn hi għandha tiġi rrappreżentata. Ir-rappreżentant alternattiv ta' membru tal-Kumitat tal-Kummerċ għandu jeżerċita d-drittijiet kollha ta' dak il-membru.
      Artikolu 3
      Laqgħat
      1.   Il-Kumitat tal-Kummerċ għandu jiltaqa' darba fis-sena jew fuq talba ta' kwalunkwe Parti, kif stipulat fl-Artikolu 12(2) tal-Ftehim. Il-laqgħat għandhom jinżammu fuq sistema ta' rotazzjoni, f'Bogotà, fi Brussell u f'Lima, sakemm il-Partijiet ma jaqblux mod ieħor.
      2.   F'każi eċċezzjonali u jekk jaqblu l-Partijiet, il-laqgħat tal-Kumitat tal-Kummerċ jistgħu jsiru permezz ta' kwalunkwe mezz teknoloġiku maqbul.
      3.   Kull laqgħa tal-Kumitat tal-Kummerċ għandha titlaqqa' mis-Segretarju tal-Kumitat tal-Kummerċ f'data u f'post maqbul miż-żewġ Partijiet. Is-sejħa għal-laqgħa tinħareġ mis-Segretarjat tal-Kumitat tal-Kummerċ lill-membri tal-Kumitat tal-Kummerċ mhux aktar tard minn 28 jum qabel il-bidu tas-seduta, sakemm il-Partijiet ma jaqblux mod ieħor.
      Artikolu 4
      Delegazzjoni
      Il-membri tal-Kumitat tal-Kummerċ jistgħu jiġu akkumpanjati minn uffiċjali. Qabel kull laqgħa, il-Partijiet għandhom jiġu informati bil-kompożizzjoni intiża tad-delegazzjonijiet li jkunu se jattendu l-laqgħa.
      Artikolu 5
      Osservaturi
      Il-Kumitat tal-Kummerċ jista' jiddeċiedi li jistieden osservaturi fuq bażi ad hoc.
      Artikolu 6
      Segretarjat
      Il-koordinaturi maħtura mill-Partijiet, skont l-Artikolu 16 tal-Ftehim, għandhom iservu b'mod konġunt bħala s-Segretarjat tal-Kumitat tal-Kummerċ.
      Artikolu 7
      Dokumenti
      Fejn id-deliberazzjonijiet tal-Kumitat tal-Kummerċ ikunu bbażati fuq dokumenti ta' prova miktubin, dawn id-dokumenti għandhom jiġu nnumerati u ċċirkolati mis-Segretarjat tal-Kumitat tal-Kummerċ bħala dokumenti tal-Kumitat tal-Kummerċ.
      Artikolu 8
      Korrispondenza
      1.   Korrispondenza indirizzata lill-President tal-Kumitat tal-Kummerċ għandha tintbagħat lis-Segretarjat tal-Kumitat tal-Kummerċ biex tiġi ċċirkolata mal-Partijiet l-oħra.
      2.   Korrispondenza mingħand il-President tal-Kumitat tal-Kummerċ għandha tintbagħat lil min tkun indirizzata mis-Segretarjat tal-Kumitat tal-Kummerċ u tiġi nnumerata u ċċirkolata, fejn xieraq, mal-Partijiet l-oħra.
      3.   Għal kwistjonijiet li jirrelataw esklussivament ma' relazzjoni bilaterali bejn il-Parti tal-UE u Pajjiż Andin firmatarju wieħed, il-korrispondenza ssir bejn dawk iż-żewġ Partijiet, filwaqt li l-pajjiżi Andini firmatarji l-oħra jinżammu informati bis-sħiħ, kif xieraq.
      Artikolu 9
      Aġenda għal-Laqgħat
      1.   Għandha titfassal aġenda provviżorja għal kull laqgħa mis-Segretarjat tal-Kumitat tal-Kummerċ abbażi tal-proposti magħmula mill-Partijiet. Din għandha tintbagħat, flimkien mad-dokumenti rilevanti, lill-Partijiet kollha mhux aktar tard minn 14-il jum qabel il-bidu tal-laqgħa bħala dokumenti msemmija fl-Artikolu 7 ta' dawn ir-Regoli ta' Proċedura.
      2.   L-aġenda provviżorja għandha tinkludi punti li s-Segretarjat tal-Kumitat tal-Kummerċ ikun irċieva talba dwarhom mingħand Parti biex jiddaħħlu fl-aġenda, flimkien mad-dokumenti rilevanti, mhux aktar tard minn 21 jum qabel il-bidu tal-laqgħa.
      3.   L-aġenda għandha tiġi adottata mill-Kumitat tal-Kummerċ fil-bidu ta' kull laqgħa. Punti apparti dawk li jidhru fl-aġenda provviżorja jistgħu jiddaħħlu fl-aġenda jekk il-Partijiet jaqblu li jsir hekk.
      4.   Il-President tal-Kumitat tal-Kummerċ jista', bi ftehim mal-Partijiet l-oħra, jistieden lill-esperti biex jattendu l-laqgħat tiegħu biex jipprovdu informazzjoni fuq suġġetti speċifiċi.
      5.   Il-President tal-Kumitat tal-Kummerċ jista', bi qbil mal-Partijiet l-oħra, iqassar il-perjodi ta' żmien speċifikati fil-paragrafi 1 u 2 biex jitqiesu r-rekwiżiti ta' xi każ partikolari.
      Artikolu 10
      Minuti
      1.   L-abbozz tal-minuti ta' kull laqgħa għandhom jinkitbu mis-Segretarjat tal-Kumitat tal-Kummerċ, normalment fi żmien 21 jum wara l-għeluq tal-laqgħa. L-ewwel abbozz jitħejja mill-Parti li taġixxi bħala President fi żmien għaxart ijiem wara l-għeluq tal-laqgħa.
      2.   Il-minuti għandhom, bħala regola ġenerali, jagħtu fil-qosor kull punt fl-aġenda, u jispeċifikaw fejn hu applikabbli:
      
                  (a)
               
               
                  id-dokumenti ppreżentati lill-Kumitat tal-Kummerċ;
               
            
                  (b)
               
               
                  kull dikjarazzjoni li membru tal-Kumitat tal-Kummerċ jitlob li tiddaħħal; u
               
            
                  (c)
               
               
                  id-deċiżjonijiet adottati, ir-rakkomandazzjonijiet magħmula, l-istqarrijiet mifthiema u l-konklużjonijiet adottati dwar punti speċifiċi.
               
            3.   Il-minuti għandhom jinkludu wkoll lista tal-membri tal-Kumitat tal-Kummerċ jew tar-rappreżentanti alternattivi tagħhom li jkunu ħadu sehem fil-laqgħa, lista tal-membri tad-delegazzjonijiet li jakkumpanjawhom u lista ta' kull osservatur jew espert li jattendi għal-laqgħa.
      4.   Il-minuti għandhom jiġu approvati bil-miktub mill-Partijiet fi żmien 28 jum mid-data tal-laqgħa. Ladarba l-minuti jiġu approvati, is-Segretarjat tal-Kumitat tal-Kummerċ għandu jiffirma kopji tagħhom u kull Parti għandha tirċievi kopja oriġinali ta' dawk id-dokumenti awtentiċi.
      Artikolu 11
      Deċiżjonijiet u Rakkomandazzjonijiet
      1.   Il-Kumitat tal-Kummerċ għandu jadotta deċiżjonijiet u rakkomandazzjonijiet b'kunsens.
      2.   Fil-perjodu ta' bejn il-laqgħat, il-Kumitat tal-Kummerċ jista' jadotta deċiżjonijiet jew rakkomandazzjonijiet bi proċedura bil-miktub jekk il-Partijiet jaqblu li jsir hekk. Għal dak l-għan, it-test tal-proposta jitqassam bil-miktub f'korrispondenza mill-President lill-membri tal-Kumitat tal-Kummerċ skont l-Artikolu 8, b'limitu ta' żmien ta' mhux inqas minn wieħed u għoxrin jum li fih il-membri għandhom jgħarrfu b'kull riżervi jew emendi li jixtiequ jagħmlu.
      Matul il-proċedura bil-miktub, kwalunkwe membru tal-Kumitat tal-Kummerċ jista' jitlob bil-miktub lill-President biex il-proposta tiġi diskussa fil-laqgħa tal-Kumitat tal-Kummerċ li jmiss. Talba bħal din awtomatikament tissospendi l-proċedura bil-miktub.
      Proposta li l-ebda Parti ma għamlet riżerva dwarha fil-limitu ta' żmien stabbilit għal proċedura bil-miktub, għandha titqies bħala adottata mill-Kumitat tal-Kummerċ. Il-President tal-Kumitat tal-Kummerċ imbagħad għandu jinforma lill-Membri, fuq rapport mis-Segretarjat li ntlaħaq ftehim bejn il-Partijiet.
      Il-proposti adottati għandhom jiġu komunikati skont l-Artikolu 8 ladarba l-limitu taż-żmien ikun għadda. Il-proposti adottati għandhom jiġu rreġistrati fil-minuti tal-laqgħa li jkun imiss.
      3.   Fejn il-Kumitat tal-Kummerċ ikollu s-setgħa li jadotta deċiżjonijiet jew rakkomandazzjonijiet skont il-Ftehim, dawn l-atti jingħatalhom it-titolu ta' “Deċiżjoni” jew “Rakkomandazzjoni” rispettivament. Is-Segretarjat tal-Kumitat tal-Kummerċ jagħti numru tas-serje, id-data tal-adozzjoni u deskrizzjoni tas-suġġett tagħha lil kull deċiżjoni jew rakkomandazzjoni. Kull deċiżjoni għandha tipprevedi d-data tad-dħul fis-seħħ tagħha.
      4.   Deċiżjonijiet u rakkomandazzjonijiet adottati mill-Kumitat tal-Kummerċ għandhom jiġu awtentikati permezz ta' kopja awtentika ffirmata mill-President tal-Kumitat tal-Kummerċ disponibbli għal kull Parti.
      Artikolu 12
      Lingwi
      1.   Il-lingwi uffiċjali tal-Kumitat tal-Kummerċ għandhom ikunu l-lingwi uffiċjali tal-Partijiet.
      2.   Sakemm ma jiġix deċiż mod ieħor, il-Kumitat tal-Kummerċ għandu normalment jibbaża d-deliberazzjonijiet tiegħu fuq dokumentazzjoni u proposti mħejjija fil-lingwi msemmija fil-paragrafu 1.
      Artikolu 13
      Pubbliċità u Kunfidenzjalità
      1.   Sakemm ma jkunx deċiż mod ieħor, il-laqgħat tal-Kumitat tal-Kummerċ ma għandhomx ikunu pubbliċi.
      2.   Meta Parti tressaq informazzjoni meqjusa bħala kunfidenzjali skont il-liġijiet u r-regolamenti tagħha quddiem il-Kumitat tal-Kummerċ, kumitati speċjalizzati, gruppi ta' ħidma jew kwalunkwe korp ieħor, il-Partijiet l-oħra għandhom jittrattaw dik l-informazzjoni bħala kunfidenzjali kif stipulat fl-Artikolu 290(2) tal-Ftehim.
      3.   Kull Parti tista' tiddeċiedi dwar il-pubblikazzjoni tad-deċiżjonijiet u r-rakkomandazzjonijiet tal-Kumitat tal-Kummerċ fil-pubblikazzjoni uffiċjali rispettiva tagħha.
      Artikolu 14
      Spejjeż
      1.   Kull Parti għandha tieħu ħsieb kwalunkwe spejjeż li ġġarrab bħala riżultat tal-parteċipazzjoni fil-laqgħat tal-Kumitat tal-Kummerċ, kemm fir-rigward tal-impjegati, l-ispejjeż tal-ivvjaġġar u tal-għajxien kif ukoll fir-rigward tal-ispejjeż tal-posta u tat-telekomunikazzjonijiet.
      2.   L-ispejjeż marbuta mal-organizzazzjoni tal-laqgħat u mar-riproduzzjoni tad-dokumenti, għandhom jitħallsu mill-Parti li tkun qed tospita l-laqgħa.
      3.   L-ispejjeż marbuta mal-interpretazzjoni fil-laqgħat u mat-traduzzjoni ta' dokumenti għall-Ispanjol jew mill-Ispanjol u għall-Ingliż jew mill-Ingliż għandhom jitħallsu mill-Parti li tkun qed tospita l-laqgħa. Interpretazzjoni u traduzzjoni għal-lingwi l-oħra jew mil-lingwi l-oħra għandhom jitħallsu mill-Parti li titlobhom.
      Artikolu 15
      Kumitati Speċjalizzati u Gruppi ta' Ħidma
      1.   Il-Kumitat tal-Kummerċ għandu jiġi assistit fit-twettiq tal-ħidmiet tiegħu mill-korpi speċjalizzati stabbiliti taħt il-patroċinju tal-Kumitat tal-Kummerċ. Sakemm ma jkunx stipulat mod ieħor fil-Ftehim jew miftiehem minn dan il-Kumitat tal-Kummerċ jew korp speċjalizzat rilevanti maħluq mill-Ftehim li jadotta d-deċiżjoni tiegħu, ir-Regoli ta' Proċedura attwali għandhom jiġu applikati mutatis mutandis minn korpi speċjalizzati (jiġifieri sottokumitati, gruppi ta' ħidma, eċċ.).
      2.   Il-Kumitat tal-Kummerċ għandu jiġi mgħarraf bil-punti ta' kuntatt magħżulin minn kull korp speċjalizzat. Il-korrispondenza, id-dokumenti u l-komunikazzjonijiet rilevanti kollha bejn il-punti ta' kuntatt ta' kull korp speċjalizzat għandhom jintbagħtu lis-Segretarjat tal-Kumitat tal-Kummerċ fl-istess ħin.
      3.   Il-Kumitat tal-Kummerċ f'kull laqgħa regolari għandu jirċievi rapporti minn kull korp speċjalizzat dwar l-attivitajiet tiegħu.
      4.   Il-korp speċjalizzat jista' jiddetermina r-regoli ta' proċedura tiegħu stess, kif stipulat fil-Ftehim, li għandhom jiġu rrappurtati lill-Kumitat tal-Kummerċ.
      Artikolu 16
      Emenda tar-Regoli ta' Proċedura
      Ir-Regoli ta' Proċedura jistgħu jiġu emendati skont id-dispożizzjonijiet tal-Artikolu 11.